VENDIM
Nr. 26, datë 10.2.2020

MBI FILLIMIN E PROCEDURËS PËR LICENCIMIN E SHOQËRISË “GEGA-G” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “PREVALLI”, ME KAPACITET TË INSTALUAR 1750 kw

Në mbështetje të nenit 16 dhe nenit 37, pika 2, germa “a” dhe nenit 38, të ligjit nr. 43/2015, “Për sektorin e energjisë elektrike”, të ndryshuar, nenit 4, pika 1, germa “a”, nenit 5, pika 1, germa “a”, nenit 10, pika 1 dhe 3, 4, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s, nr. 109, datë 29.6.2016, i ndryshuar, si dhe nenit 19, pika 1, germa “a” të “Rregullores së organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 10.2.2020, mbasi shqyrtoi relacionin nr. 28/2 prot., datë 3.2.2020, të Drejtorisë së Licencimit, Autorizimeve dhe Mbikëqyrjes, mbi aplikimin e shoqërisë “GEGA-G” sh.p.k., për licencim në veprimtarinë e prodhimit të energjisë elektrike, nga HEC “Prevalli” me kapacitet të instaluar 1750 kw,
konstatoi se: 
- Shoqëria “GEGA-G” sh.p.k., me shkresën e protokolluar në ERE me nr. 124 prot., datë 22.1.2020, ka paraqitur kërkesën për t’u pajisur me licencë në veprimtarinë e prodhimit të energjisë elektrike nga HEC “Prevalli”.
- Shoqëria “GEGA-G” sh.p.k., është regjistruar pranë QKB-së në datën 24.8.2001, konform ligjit nr. 9723, datë 3.5.2007, “Për Qendrën Kombëtare të Regjistrimit” me statusin e Shoqërisë me Përgjegjësi të Kufizuar dhe mban NUIS: K27713604T. 
- Shoqëria ka depozituar në ERE, kontratën me MIE-n nr. 2784 rep. dhe nr. 1308/2 kol., datë 14.12.2017, “Për ndërtimin, shfrytëzimin dhe administrimin e hidrocentralit “Prevalli” me kapacitet prodhues 1.750 mw, në përroin e Zallit të Kostenjës, degë e Zallit të Lunikut me derdhje në lumin Shkumbin, fshati Prevalli, Bashkia Librazhd, qarku Elbasan”.
- Shoqëria ka depozituar në ERE kontratën me nr. 8582 prot., datë 4.10.2017, “Për dhënien në përdorim të fondit pyjor kullosor publik, ndërtim dhe shfrytëzim i HEC ‘Prevalli’”, lidhur midis Bashkisë Librazhd dhe shoqërisë “GEGA-G” sh.p.k. Kjo kontratë ka në objektin e saj dhënien me qira të fondit pyjor kullosor për përdorim sipërfaqen 0.036 ha; për ndërtimin e bazamentit të shtyllave të tensionit 3.59 km; për shtrirjen e tubacioneve të HEC-it 5.53 km. Qëllimi i kontratës është ushtrimi i veprimtarisë së ndërtimit të HEC “Prevalli”, për prodhim energjie. Kjo kontratë lidhet për një afat 10-vjeçar duke filluar nga data 4.10.2017 deri në datën 4.10.2027, me të drejtë rinovimi, në zbatim të legjislacionit në fuqi.
- Shoqëria ka përcjellë në ERE “Miratimin e ndryshimit të pikë lidhjes së HEC ‘Prevalli’” për shoqërinë “GEGA-G” sh.p.k. Ky miratim është dhënë për kapacitetin e instaluar prej 1750 kW, Sipas këtij miratimi HEC “Prevalli” do të ndryshojë pikën e lidhjes nga zbarat 10 kV të n-stacionit Librazhd, në zbarat 35 kV, të n/stacionit Librazhd, sipas projektit të paraqitur.
- Shoqëria ka paraqitur leje “Për përdorimin e Burimit Ujor” nr. 61/2 prot., datë 16.10.2017, miratuar me vendimin nr. 55, datë 10.10.2017, “Për miratimin e lejes së përdorimit të burimit ujor të përroit të Zallit të Kostenjës, degë e lumit Shkumbin, për prodhim hidroenergjie, subjektit GEGA-G sh.p.k.”.
- Shoqëria ka depozituar në ERE, VNM-në paraprake nr. 1772 prot., datë 24.7.2017, miratuar me vendimin nr. 30 dhe nr. 532 identifikimi, lëshuar për shoqërinë “GEGA-G” sh.p.k. për të zhvilluar projektin e HEC “Prevalli”. Kjo VNM është lëshuar për kapacitetin 1970 kW. Shoqëria nuk i nënshtrohet VNM-së së thelluar.
Në lidhje me mungesën e dokumentacionit, apo dokumentacionit të paraqitur jo në formën e parashikuar nga rregullorja, që ka të bëjë me: 
Nenin 9, pika 3:
- germa “a” (vërtetimi për shlyerjen e tatim-taksave) rezulton se shoqëria “GEGA-G” sh.p.k., ka detyrim gjobë, për të cilën ndodhet në proces apelimi. Do t’i kërkohet shoqërisë të bëjë me dije mbi ecurinë e procesit të apelimit të gjobës.
[bookmark: _GoBack]- germa “b” (paraqitje bilanci financiar të tri viteve të fundit) do t’i kërkohet të paraqesë në ERE edhe pasqyrat financiare për vitin 2018.
Dokumentacioni teknik për HEC-in:
- neni 9, pika 4.1.1, të dhënat specifike për HEC, do t’i kërkohet shoqërisë të bëjë me dije në ERE datën e pritshme të fillimit të operimit;
- neni 9, pika 4.1.2, të dhënat për bllokun e transformimit dhe lidhjen me sistemin, do t’i kërkohet shoqërisë t’i përcjellë në ERE sipas formatit të caktuar këto të dhëna.
Neni 9, pika 4.1.4, dokumentacioni tekniko-ekonomi
- germa “f”: miratimi i projektit të zbatimit nga organi i caktuar me ligj, nga shqyrtimi paraprak i dokumenteve të aplikimit rezulton se ky miratim nuk është depozituar në ERE nga shoqëria. Do t’i kërkohet shoqërisë ta depozitojë atë.
Për gjithë sa më sipër do të njoftohet subjekti që në bazë të nenit 11, pika 1, të “Rregullores për procedurat dhe afatet për dhënie, modifikimin, transferimin, rinovimin ose heqjen e licencave në sektorin e energjisë elektrike”, t’i paraqesë ato brenda afateve.
- Rregullorja për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike” në nenin 10, pika 4, parashikon se: ERE mund të fillojë procedurat për shqyrtimin e një aplikimi edhe në rastet e përshkruara në pikën 4, të nenit 8, të kësaj rregullore, por vendimi përfundimtar për refuzimin ose licencimin do të merret vetëm pasi të jenë paraqitur lejet përkatëse nga institucionet e tjera.
- Në zbatim të nenit 38, pika 1, germa “a”, të ligjit nr. 43/2015, “Për sektorin e energjisë elektrike”, të ndryshuar, dhe nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, ERE mund të lëshojë për veprimtarinë e prodhimit të energjisë elektrike një licencë me afat deri në 30 vjet.
Për gjithë sa më sipër cituar Bordi i ERE-s, 

VENDOSI:

1. Të fillojë procedurën për licencimin e shoqërisë “GEGA-G” sh.p.k., në veprimtarinë e prodhimit të energjisë elektrike nga HEC “Prevalli” me kapacitet të instaluar 1750 kW, për një afat 30-vjeçar.
2. Drejtoria e Licencimit, Autorizimeve dhe Mbikëqyrjes, të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet në ERE rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

